
	[bookmark: nev]BURÁNY ANDRÁS
Iranisztika
MA, 1. félév
Eötvös Loránd Tudományegyetem
Bölcsészettudományi Kar
	






Témavezető:
	Dr. Szántó Iván
Adjunktus, ELTE BTK




A csaldiráni ütközet (1514) két XVI. századi perzsa forrás tükrében

A Čāldirān-i (magyarosan: Csaldirán-i) csata (1514. augusztus 23.) az újkori iráni történelem egyik legmeghatározóbb eseményének számít. Ebben az ütközetben az iráni uralkodó, I. Ismā'īl (uralkodott: 1501-1524) nagyrészt türk etnikumú, nomád lovas qizilbāš alakulatokból álló serege ütközött meg I. Selim török szultán (uralkodott: 1512-1520) jóval nagyobb létszámú, ágyúkkal és egyéb tűzfegyverekkel is felszerelt hadseregével, és az iráni fél itt elszenvedett súlyos veresége miatt a csata jelentős fordulópontnak számít mind az ekkor még kialakulóban lévő szafavida állam belső folyamataira, mind a két nagyhatalom közötti küzdelemre nézve.
A csata jelentősége ellenére a történetírásával mindeddig kevesen foglalkoztak. Pedig ez a Čāldirān-i csata esetében különösen fontos lenne, ugyanis iráni részről kevés egykorú, hiteles forrás maradt fönt róla, ráadásul ezek olyan anomáliákat mutatnak, amelyek a történeti kutatások eredményeit is eltorzíthatják, ha nem veszik kellőképpen figyelembe őket. Jelen cikk célja éppen ezen anomáliák bemutatása és a Čāldirān-i csata szafavida kori történetírása szemléletváltozásának illusztrálása, két XVI. századi perzsa történeti forrás összehasonlítása által. Az egyik kiválasztott forrás a Ġiyāṯ al-Dīn Khwāndamīr által írt és 1524-ben, kevéssel I. Ismā'īl halála után befejezett Ḥabīb al-Siyar, amely az egyik leghíresebb szafavida kori krónika, és egyben a legkorábbi forrás a csatára nézve. A másik krónika Ḥasan Bīg Rūmlū Aḥsan al-Tawārīkh című műve, amely több mint fél évszázaddal az események után, 1577-ben keletkezett.
Milyen adatok olvashatóak ki ebből a két műből, illetve általában a Čāldirān-i csatára vonatkozó iráni forrásokból? Mi a szerzők nézőpontja, és hogyan befolyásolja ez a műveikben szereplő adatokat, és azok hitelességét? Hogyan változik a csata recepciója a XVI. század folyamán, és ennek milyen következményei vannak a történeti kutatás számára? A dolgozat ezekre a kérdésekre kísérel meg választ adni a két forrás összehasonlításával, és azoknak a csatára vonatkozó többi szafavida kori forrás kontextusába helyezésével.



